謁仙行贈萬書記
作者：白玉蟾
朝代：宋

paragraphs: 嶰管飛葭方孟籥，青女仍前行夜惡。
連日東風料峭寒，黄鸝聲斷梅花落。
客來武夷訪靈蹤，八字洞門無鎖鑰。
溪頭昨夜添新雨，桃片滿溪紅灼灼。
蒼苔滿地空綠勻，芳草無言烟漠漠。
搗藥聲乾丹井寒，虹橋一斷收霞幕。
千古松風學鳳笙，向晚清客滿林壑。
山光不動舊松竹，洞中慘慘悲猿鶴。
機巖學館空無人，紫領丹丘久蕭索。
霧暗平林虎長嘯，碧潭生花老龍躍。
峭崖飛鳥不敢過，萬丈蒼瓊真峻削。
山中金蟾不可尋，石邊且取黄芝嚼。
我生逍遥事落魄，泉石烟霞得真樂。
身披綠麻戴青蒻，橫擔碧藜躡芒屩。
只愛山林厭城郭，却厭膏粱愛藜藿。
冷眠石上入華胥，夢見太虛無斧鑿。
朅來洞中未半餉，轉盼又覺經旬朔。
今朝雲頭雨收脚，欲歸又被溪山縛。
欲作此地三間茅，朝餐紅霞暮飲瀑。
已有神仙分定緣，定知道外無乾坤。
只愁天上多官府，九轉丹成未敢吞。